P6_TA(2005)0075

Αναθεώρηση της συνθήκης για τη μη διάδοση των πυρηνικών όπλων/Πυρηνικά όπλα στην Βόρειο Κορέα και το Ιράν

Ψήφισμα του Ευρωπαϊκού Κοινοβουλίου σχετικά με τη Διάσκεψη για την αναθεώρηση της συνθήκης για τη μη διάδοση των πυρηνικών όπλων το 2005 — Πυρηνικά όπλα στη Βόρεια Κορέα και το Ιράν

Το Ευρωπαϊκό Κοινοβούλιο,

- έχοντας υπόψη το άρθρο 103, παράγραφος 4 του Κανονισμού του,

Α. λαμβάνοντας υπόψη και επιβεβαιώνοντας τα προηγούμενα ψηφίσματά του για τον πυρηνικό αφοπλισμό και ιδιαίτερα το ψήφισμά του της 26ης Φεβρουαρίου 2004 [1] σχετικά με την συνεδρίαση της προπαρασκευαστικής επιτροπής για τη Διάσκεψη για την αναθεώρηση της συνθήκης για τη μη διάδοση των πυρηνικών όπλων το2005,

B. υπογραμμίζοντας ότι η ιδέα της Ευρωπαϊκής Στρατηγικής Ασφάλειας και η Στρατηγική της ΕΕ κατά της διάδοσης των Όπλων Μαζικής Καταστροφής (ΟΜΚ), όπως εγκρίθηκαν από τη διευρυμένη ΕΕ, υπογραμμίζουν τη σημασία της μη διάδοσης των πυρηνικών όπλων και του πυρηνικού αφοπλισμού,

Γ. αναγνωρίζοντας ότι όλα τα κράτη μέλη είναι συμβαλλόμενα μέρη στη Συνθήκη για τη Μη Διάδοση των Πυρηνικών Όπλων (ΣΜΔ) και ότι δύο κράτη μέλη συγκαταλέγονται στα κράτη που διαθέτουν πυρηνικά όπλα, σύμφωνα με τον ορισμό της ΣΜΔ,

Δ. λαμβάνοντας υπόψη ότι η ομάδα εμπειρογνωμόνων υψηλού επιπέδου, σχετικά με τις απειλές, τις προκλήσεις και την αλλαγή, την οποία συγκρότησε ο Γενικός Γραμματέας του ΟΗΕ, δήλωσε στην έκθεσή της ότι "πλησιάζουμε σε ένα σημείο όπου η διάβρωση του καθεστώτος μη διάδοσης των πυρηνικών όπλων θα μπορούσε να καταστεί μη αναστρέψιμη και να οδηγήσει σε κλιμάκωση της διασποράς πυρηνικών όπλων",

1. επιβεβαιώνει τη θέση του ότι η ΣΜΔ είναι ζωτικής σημασίας για την πρόληψη της διάδοσης πυρηνικών όπλων και για τον πυρηνικό αφοπλισμό·

2. υπενθυμίζει ότι ο απώτερος στόχος της ΕΕ και της ΣΜΔ είναι η ολοσχερής εξάλειψη των πυρηνικών όπλων και αναμένει από τα δεδηλωμένα και μη κράτη που κατέχουν πυρηνικά όπλα να αντιμετωπίσουν δραστήρια το ζήτημα αυτό και να πραγματοποιήσουν περαιτέρω πρόοδο προς την κατεύθυνση της μείωσης και εξάλειψης των πυρηνικών όπλων·

3. καλεί την ΕΕ και τα κράτη μέλη της —μέσα σε ένα πνεύμα "πραγματικής πολυμερούς συνεννόησης" και αλληλεγγύης και σε συνέχιση της Στρατηγικής της ΕΕ κατά της Διάδοσης ΟΜΚ— να σχηματίσουν κοινό μέτωπο στη διάσκεψη για την αναθεώρηση της ΣΜΔ του 2005 και να συμβάλουν θετικά στις συζητήσεις· ζητεί να εξάρουν με τις δηλώσεις τους τη μεγάλη σημασία που έχουν τόσο οι νέες πρωτοβουλίες για τον πυρηνικό αφοπλισμό, όσο και η αναζωογόνηση της Διάσκεψης των Ηνωμένων Εθνών για τον αφοπλισμό·

4. καλεί το Συμβούλιο και τα κράτη μέλη να προσθέσουν περαιτέρω ουσία στην κοινή τους δήλωση ότι η ΣΜΔ πρέπει να διαφυλαχθεί και υποστηρίζοντας την κοινή θέση της Ένωσης σχετικά με την καθολική ισχύ και επίρρωση των πολυμερών συμφωνιών στον τομέα της μη διάδοσης των όπλων μαζικής καταστροφής και των μέσων παράδοσής τους, να προβούν σε δήλωση σχετικά με την κοινή θέση και την στρατηγική της ΕΕ κατά τη διάσκεψη για την αναθεώρηση της ΣΜΔ·

5. καλεί το Συμβούλιο και τα κράτη μέλη να εργαστούν προκειμένου να εφαρμοστεί στην πράξη το σημείο 15.3 του τμήματος με τίτλο Άρθρο VI και παράγραφοι 8-12 του προοιμίου του τελικού εγγράφου της διάσκεψης για την αναθεώρηση της ΣΜΔ το 2000 με στόχο να συναφθεί συνθήκη που να απαγορεύει ουσιαστικά την παραγωγή όλων των όπλων που χρησιμοποιούν σχάσιμα υλικά·

6. καλεί την ΕΕ να συνεργαστεί με τους διεθνείς εταίρους της, συμπεριλαμβανομένου του ΝΑΤΟ, προκειμένου να αναπτύξει και να προωθήσει αρχές που θα εμποδίσουν τους τρομοκράτες, ή αυτούς που τους υποθάλπουν, να αποκτήσουν πρόσβαση σε όπλα και υλικά μαζικής καταστροφής· ζητεί από τα συμβαλλόμενα μέρη να συμμορφωθούν προς τις δεσμεύσεις τους που ορίζει το ψήφισμα 1540 (2004) του Συμβουλίου Ασφαλείας των ΗΕ σχετικά με τους μη κρατικούς φορείς και τη διάδοση των πυρηνικών όπλων·

7. καλεί το Συμβούλιο και την Επιτροπή να θεσπίσουν πρόγραμμα που να έχει στόχο να παρεμποδίσει τη διάδοση πυρηνικών υλικών, τεχνολογίας και τεχνογνωσίας στον κόσμο·

8. καλεί όλα τα κράτη, και ειδικότερα τα κράτη που κατέχουν πυρηνικά όπλα να μην παρέχουν βοήθεια ή να μην ενθαρρύνουν κράτη που ενδέχεται να επιδιώκουν να αποκτήσουν πυρηνικά όπλα ή άλλους πυρηνικούς εκρηκτικούς μηχανισμούς, και ιδίως εκείνα τα κράτη που δεν αποτελούν συμβαλλόμενα μέρη της ΣΜΔ·

9. διακηρύσσει την πεποίθησή του ότι η δραστηριότητα προς την κατεύθυνση του πυρηνικού αφοπλισμού θα συνεισφέρει σημαντικά στη διεθνή ασφάλεια και την στρατηγική σταθερότητα και θα μειώσει τον κίνδυνο κλοπής πλουτωνίου ή ουρανίου υψηλού βαθμού εμπλουτισμού από τρομοκράτες· καλεί μετ'επιτάσεως την ΕΕ να υποστηρίξει την νέα διεθνή πρωτοβουλία για τους νέους πυρηνικούς κινδύνους, την οποία πρότειναν ο Γενικός Γραμματέας του ΟΗΕ Kofi Annan και ο Mohammed El Baradei, γενικός διευθυντής του Διεθνούς Οργανισμού Ατομικής Ενεργείας (IAEA), η οποία επισημαίνει την ανάγκη να διασφαλιστεί ο πυρηνικός αφοπλισμός από τα πυρηνικά κράτη, είτε παραδέχονται ότι διαθέτουν πυρηνικά όπλα είτε όχι·

10. παροτρύνει την ΕΕ να εργασθεί σκληρά για την έγκριση της Πρότυπης Σύμβασης για τα Πυρηνικά Όπλα, η οποία έχει ήδη κατατεθεί στον ΟΗΕ και η οποία θα μπορούσε να προσφέρει ένα πλαίσιο μέτρων εντός μιας νομικά δεσμευτικής διαδικασίας αφοπλισμού·

11. καλεί τη Λουξεμβουργιανή Προεδρία και το Συμβούλιο να προσφέρουν ουσιαστικότερη ενημέρωση περιγράφοντας τον τρόπο με τον οποίο σκοπεύουν να επιτύχουν τον κοινό στόχο τους στο πλαίσιο της Στρατηγικής της ΕΕ για τα ΟΜΚ, που έγκειται στο "να ενισχύσουν τον ρόλο του Συμβουλίου Ασφαλείας των ΗΕ και να αυξήσουν την εμπειρογνωμοσύνη προκειμένου να ανταποκριθούν στην πρόκληση της διάδοσης των πυρηνικών όπλων", και ειδικότερα τον τρόπο με τον οποίο τα συμβαλλόμενα στη ΣΜΔ μέρη θα αξιοποιήσουν τη μοναδική εμπειρία της Επιτροπής Παρακολούθησης, Ελέγχου και Επιθεώρησης των ΗΕ (UNMOVIC) στον τομέα της εξακρίβωσης και των ελέγχων, επί παραδείγματι μέσω ενός καταλόγου εμπειρογνωμόνων·

12. καλεί το Συμβούλιο και την Επιτροπή να υποβάλουν πρόταση για να πείσουν τρίτες χώρες και τα κράτη μέλη της ΕΕ που δεν το έχουν πράξει ακόμη να υπογράψουν και να κυρώσουν τα συμπληρωματικά πρωτόκολλα του ΔΟΑΕ·

13. καλεί το Συμβούλιο και τα κράτη μέλη να αποσαφηνίσουν και να προωθήσουν τη δέσμευση που έχουν αναλάβει για να αποδεσμεύσουν χρηματοδοτικούς πόρους για να υποστηρίξουν συγκεκριμένα προγράμματα που θα υλοποιηθούν από πολυμερείς οργανισμούς, όπως ο Διεθνής Οργανισμός Ατομικής Ενέργειας·

14. καλεί την ΕΕ να προτείνει, κατά τη διάσκεψη για την αναθεώρηση της ΣΜΔ το 2005, να ιδρυθεί από την Επιτροπή Αφοπλισμού του ΟΗΕ ο κατάλληλος επικουρικός φορέας για τον πυρηνικό αφοπλισμό χωρίς άλλη χρονοτριβή·

15. καλεί την ΕΕ να αναπτύξει τους απαραίτητους συντονιστικούς μηχανισμούς (την μονάδα παρακολούθησης ΟΜΚ της ΕΕ που θα συνεργάζεται με το κέντρο επιχειρήσεων της ΕΕ) προκειμένου να διασφαλιστεί ότι οι συλλεγόμενες πληροφορίες θα συνεισφέρουν στην οικοδόμηση σχέσεων αλληλεγγύης και εμπιστοσύνης μεταξύ των κρατών μελών ως προς την πολιτική για τα ΟΜΚ·

16. επισημαίνει πόσο σημαντικό αλλά και επείγον είναι να υπογραφεί και να κυρωθεί, χωρίς καθυστερήσεις, χωρίς όρους και σύμφωνα με τις θεσμικές διαδικασίες η Συνθήκη για τη συνολική απαγόρευση των πυρηνικών δοκιμών (CTBT), προκειμένου να επιτευχθεί η όσο το δυνατόν ταχύτερη θέση της σε ισχύ· καλεί το Συμβούλιο και την Επιτροπή να επιμένουν σε αυτό το θέμα στο διάλογο με εκείνες τις χώρες εταίρους που δεν έχουν ακόμα κυρώσει την CTBT και/ή την ΣΜΔ·

17. απευθύνει εκ νέου έκκληση προς τις ΗΠΑ να θέσουν τέρμα στην ανάπτυξη πυρηνικών όπλων πεδίου μάχης νέας γενιάς (βόμβες καταστροφής καταφυγίων) και να προχωρήσουν στην υπογραφή και κύρωση της CTBT· καλεί επίσης τις ΗΠΑ να παράσχουν διευκρινίσεις ως προς την ποσότητα και τους στρατηγικούς στόχους του τακτικού πυρηνικού οπλοστασίου τους που είναι αποθηκευμένο σε βάσεις επί ευρωπαϊκού εδάφους·

18. καλεί το Ισραήλ, την Ινδία και το Πακιστάν να γίνουν συμβαλλόμενα μέρη της ΣΜΔ·

19. χαιρετίζει την έκκληση που υπέγραψαν 25 τιμηθείσες με το βραβείο Νόμπελ προσωπικότητες, με την οποία ζητούν από τις κυβερνήσεις των ΗΠΑ, της Ρωσίας, της Κίνας, της Γαλλίας, του Ηνωμένου Βασιλείου, της Ινδίας, του Πακιστάν, του Ισραήλ και της Βόρειας Κορέας να υποστηρίξουν και να εφαρμόσουν μέτρα για την υποβίβαση της επιχειρησιακής ετοιμότητας των συστημάτων του πυρηνικού οπλοστασίου τους, προκειμένου να περιοριστεί ο κίνδυνος πυρηνικής καταστροφής· υποστηρίζει την πρόταση που διατύπωσε ο Ύπατος Εκπρόσωπος της ΕΕ για την Κοινή Εξωτερική Πολιτική και Πολιτική για την Ασφάλεια (ΚΕΠΠΑ) σχετικά με τη δημιουργία μιας "ζώνης απαλλαγμένης από πυρηνικά" στη Μέση Ανατολή, και ζητεί να καταβληθεί προσπάθεια προς την κατεύθυνση αυτή·

20. επαναλαμβάνει την υποστήριξή του στη διεθνή εκστρατεία των δημάρχων —που ξεκίνησαν οι δήμαρχοι της Χιροσίμα και του Ναγκασάκι— σχετικά με τον πυρηνικό αφοπλισμό, και συνιστά στη διεθνή κοινότητα να εξετάσει προσεκτικά την εκστρατεία για το "Σχέδιο Όραμα 2020", που ζητεί να καταρτισθεί πρόγραμμα με συγκεκριμένο χρονοδιάγραμμα για την εξάλειψη όλων των πυρηνικών όπλων·

21. χαιρετίζει την προσθήκη ρητρών για την μη διάδοση ΟΜΚ στις πλέον πρόσφατες συμφωνίες της ΕΕ με τρίτες χώρες, καθώς και στα αντίστοιχα σχέδια δράσης· επισημαίνει ότι παρόμοια μέτρα πρέπει να ληφθούν από όλες τις χώρες εταίρους της ΕΕ χωρίς καμμία εξαίρεση·

22. επισημαίνει ότι η πρόληψη οιασδήποτε απειλής για την ασφάλεια κάθε χώρας προϋποθέτει την ανάληψη δέσμευσης από τη διεθνή κοινότητα· τονίζει την ανάγκη ενίσχυσης των δομών περιφερειακής και πολυμερούς ασφάλειας στη Μέση Ανατολή, την ινδική υποήπειρο και τη Βορειοανατολική Ασία, προκειμένου να μειωθεί η πίεση για διασπορά των πυρηνικών όπλων και για να επιτευχθεί η εγκατάλειψη των πυρηνικών προγραμμάτων·

23. ζητεί να εξερευνηθούν όλες οι πολιτικές και διπλωματικές οδοί έτσι ώστε να εξασφαλισθεί η ειρηνική διευθέτηση των συγκρούσεων που συνδέονται με την πυρηνική διάδοση·

Ιράν

24. επισημαίνει με ανησυχία ότι ο Hassan Rowhani, Γραμματέας του Ιρανικού Ανώτατου Συμβουλίου Εθνικής Ασφάλειας, επανέλαβε στις 27 Φεβρουαρίου 2005 ότι η Τεχεράνη δεν θα παραιτηθεί του "δικαιώματός της στο πλαίσιο της ΣΜΔ να εμπλουτίσει ουράνιο", και καλεί τις ιρανικές αρχές να σταματήσουν τις ασαφείς και αντιφατικές δηλώσεις·

25. επισημαίνει ότι στις 27 Φεβρουαρίου 2005 η Ρωσία και το Ιράν υπέγραψαν συμφωνία παροχής πυρηνικού καυσίμου, η οποία ανοίγει το δρόμο στο Ιράν να θέσει σε λειτουργία τον πρώτο πυρηνικό αντιδραστήρα του στο Bushehr τον επόμενο χρόνο και υποχρεώνει την Τεχεράνη να επιστρέφει στη Ρωσία όλο το χρησιμοποιημένο πυρηνικό καύσιμο·

26. καλεί το Συμβούλιο να αναλάβει πρωτοβουλία με την κυβέρνηση της Ρωσικής Ομοσπονδίας, προκειμένου να αποσπάσει εγγυήσεις ότι η πρόσφατη συμφωνία της με το Ιράν για την παράδοση πυρηνικού υλικού προορίζεται αποκλειστικά για μη στρατιωτική χρήση, και να εξασφαλίσει την υποστήριξη των διπλωματικών προσπαθειών της ΕΕ· υπολογίζει στη βοήθεια του Διεθνούς Οργανισμού Ατομικής Ενέργειας (IAEA) για την εκ του σύνεγγυς παρακολούθηση των μεταφορών καυσίμων μεταξύ Ρωσίας και Ιράν·

27. χαιρετίζει την δήλωση στην οποία προέβη περί τα τέλη του Ιανουαρίου 2005 ο Mohammed El Baradei, γενικός διευθυντής του IAEA, όσον αφορά τις προόδους που πραγματοποίησαν οι επιθεωρητές πυρηνικών διασφαλίσεων του οργανισμού, τους τελευταίους 15 μήνες, ως προς την κατανόηση του χαρακτήρα και της έκτασης του πυρηνικού προγράμματος του Ιράν·

28. εκφράζει εκ νέου την πλήρη υποστήριξή του στην συμφωνία του Παρισιού της 15ης Νοεμβρίου 2004, με την οποία το Ιράν δεσμεύτηκε να αναστείλει το πρόγραμμά του εμπλουτισμού ουρανίου, καθώς επίσης και στη βασισμένη στο διάλογο με τις ιρανικές αρχές προσέγγιση των Τριών της ΕΕ προκειμένου να διασφαλιστεί με ειρηνικά και διπλωματικά μέσα λύση στα προβλήματα πυρηνικού χαρακτήρα που έχουν ανακύψει με την χώρα αυτή· καλεί εξάλλου την ιρανική κυβέρνηση να παράσχει ουσιαστικές εγγυήσεις ως προς τον μη στρατιωτικό χαρακτήρα του πυρηνικού της προγράμματος·

29. καλεί το Ιράν να επιβεβαιώσει την προσήλωσή του στη ΣΜΔ και να οριστικοποιήσει την απόφασή του να αναστείλει τον εμπλουτισμό ουρανίου, εξασφαλίζοντας κατ' αυτό τον τρόπο σταθερή εμπιστοσύνη στον ειρηνικό χαρακτήρα των προθέσεων του Ιράν και ανοίγοντας το δρόμο για μια σχέση συνεργασίας μεταξύ της ΕΕ και του Ιράν· τονίζει ότι οι διαπραγματεύσεις για μια Συμφωνία Εμπορίου και Συνεργασίας πρέπει να συνδεθούν με την ικανοποιητική περάτωση του πυρηνικού προβλήματος και την δημιουργία αξιόπιστων μέτρων επαλήθευσης·

30. καλεί το Συμβούλιο και την Επιτροπή να ξεκινήσουν διαπραγματεύσεις με τις ιρανικές αρχές όσον αφορά την μεταφορά τεχνολογίας και τεχνογνωσίας, καθώς και οικονομικής ενίσχυσης για τις ανανεώσιμες πηγές ενέργειας·

31. καλεί το Ιρανικό Κοινοβούλιο να ολοκληρώσει την κοινοβουλευτική διαδικασία της κύρωσης του πρόσθετου πρωτοκόλλου στην ΣΜΔ·

32. καλεί την κυβέρνηση των ΗΠΑ να στηρίξει πλήρως τη διπλωματική προσέγγιση της ΕΕ για την επίλυση του προβλήματος και θεωρεί ότι πρόκειται για θέμα εξαιρετικής σημασίας όσον αφορά την ανανέωση των διατλαντικών επαφών, και χαιρετίζει τις πρόσφατες αμερικανικές δηλώσεις επί του θέματος, καθώς και παλαιότερες δηλώσεις σχετικά με την μη ανάληψη προληπτικής στρατιωτικής δράσης εναντίον του Ιράν·

Βόρεια Κορέα

33. εκφράζει τη βαθιά ανησυχία του για το γεγονός ότι η Βόρεια Κορέα δήλωσε στις 10 Φεβρουαρίου 2005 ότι έχει στην κατοχή της πυρηνικά όπλα και ανέστειλε επ' αόριστον τη συμμετοχή της στις εξαμερείς συνομιλίες σχετικά με το πυρηνικό της πρόγραμμα·

34. επισημαίνει την δήλωση της Βόρειας Κορέας σύμφωνα με την οποία "ο τελικός αντικειμενικός σκοπός είναι η αποπυρηνικοποίηση της χερσονήσου της Κορέας", και την καλεί να συμμορφωθεί με τις υποχρεώσεις της που απορρέουν από τη ΣΜΔ· ζητεί από την κυβέρνησή της και τα λοιπά εμπλεκόμενα μέρη να προβούν σε συγκεκριμένες ενέργειες στο πλαίσιο των διαπραγματεύσεων και να υιοθετήσουν εποικοδομητική προσέγγιση·

35. καλεί μετ' επιτάσεως τη Βόρεια Κορέα να προσχωρήσει εκ νέου στη ΣΜΔ, να ανακαλέσει την απόφασή της να αποσυρθεί από τις εξαμερείς συνομιλίες και να επιτρέψει την επανάληψη των διαπραγματεύσεων προκειμένου να εξευρεθεί μία ειρηνική λύση στην κρίση της κορεατικής χερσονήσου·

36. καλεί μετ' επιτάσεως τόσο την Βόρεια Κορέα όσο και τις ΗΠΑ να καταστήσουν δυνατή την ταχεία επίλυση της σημερινής κρίσης, αρχικά μέσω της πρότασης των ΗΠΑ για επανέναρξη της παροχής βαρέος αργού πετρελαίου ως αντάλλαγμα για την επαληθευμένη αναστολή λειτουργίας της πυρηνικής μονάδας του Yongbyon, ούτως ώστε να αποφευχθεί περαιτέρω επιδείνωση της κατάστασης·

37. καλεί το Συμβούλιο να εξετάσει και πάλι την καταβολή στη Νότιο Κορέα ποσού 4 εκατ. ευρώ για το κόστος της αναστολής του Οργανισμού Ενεργειακής Ανάπτυξης της Χερσονήσου της Κορέας, λαμβάνοντας υπόψη το γεγονός ότι η εν λόγω πρωτοβουλία έπαιξε σημαντικό ρόλο στο πρόσφατο παρελθόν· αναγνωρίζει ότι θα μπορούσε να χρησιμεύσει για την παροχή συμβατικής ενέργειας στο μέλλον·

38. εκτιμά ότι η ΕΕ οφείλει να υποστηρίξει νέες πρωτοβουλίες οι οποίες θα επιτρέψουν στη Βόρειο Κορέα να παραιτηθεί από κάθε περαιτέρω χρήση πυρηνικής ενέργειας ως αντάλλαγμα για εγγυημένη παροχή ενέργειας·

39. καλεί το Συμβούλιο και την Επιτροπή να προσφέρουν χρηματοδοτική ενίσχυση για παροχή βαρέος αργού πετρελαίου που θα καλύψει τις πρωτογενείς ενεργειακές ανάγκες της Βόρειας Κορέας·ζητεί από το Συμβούλιο και την Επιτροπή να προβούν στα αναγκαία διαβήματα προκειμένου να συμμετάσχει η ΕΕ σε μελλοντικές "Εξαμερείς Συνομιλίες" και ταυτόχρονα να καταστήσουν σαφές ότι η ΕΕ πρόκειται να ακολουθήσει έναντι της Χερσονήσου της Κορέας την αρχή σύμφωνα με την οποία δεν πρόκειται να χρηματοδοτεί εάν δεν έχει λόγο στις εξελίξεις (no say, no pay)·

40. έχει επίγνωση του ότι στο επίκεντρο της συνεχιζόμενης κρίσης είναι οι ισχυρισμοί ότι η Βόρειος Κορέα διαθέτει ένα πλήρες πρόγραμμα ουρανίου υψηλού εμπλουτισμού και ότι έχει προμηθεύσει ουράνιο στη Λιβύη· επισημαίνει, ωστόσο, ότι κανείς από τους δύο αυτούς ισχυρισμούς δεν έχει τεκμηριωθεί ζητεί συνεπώς τη διενέργεια δημόσιας ακρόασης στο Ευρωπαϊκό Κοινοβούλιο προκειμένου να αξιολογηθούν οι εν λόγω ισχυρισμοί·

***

41. καλεί το Συμβούλιο και την Επιτροπή να υποβάλουν έκθεση προόδου στο Ευρωπαϊκό Κοινοβούλιο σχετικά με τα αποτελέσματα της διάσκεψης για την αναθεώρηση της ΣΜΔ το 2005, σε εύλογο χρόνο·

42. συνιστά την παρακολούθηση, από επίσημη αντιπροσωπεία του Κοινοβουλίου, της διάσκεψης για την αναθεώρηση της ΣΜΔ·

43. αναθέτει στον Πρόεδρό του να διαβιβάσει το παρόν ψήφισμα στην Προεδρία του Συμβουλίου, στο Συμβούλιο, στην Επιτροπή, στις κυβερνήσεις και στα κοινοβούλια των κρατών μελών, στον Γενικό Γραμματέα των Ηνωμένων Εθνών, στις κυβερνήσεις και στα κοινοβούλια του Ιράν και της Βόρειας Κορέας, σε όλα τα κράτη που είναι συμβαλλόμενα μέρη στη ΣΜΔ, καθώς και στον ΙΑΕΑ.

[1] ΕΕ C 98 Ε της 23.4.2004, σ. 152.

--------------------------------------------------